Шипченски манастир
Шипченският манастир „Рождество Христово“ е действащ православен манастир в град Шипка, община Казанлък, България. Разположен е в северозападните покрайнини на града. Манастирският комплекс включва църква, монашески корпус, поклонническа сграда, приют и духовна семинария.

Католикон 

Манастирската църква „Рождество Христово“ е архитектурен шедьовър. Обявена е за паметник на културата от национално значение и е включена в списъка на Стоте национални туристически обекта на Българския туристически съюз под № 92. Църквата е посветена на героите от Руско-турска война (1877 – 1878). В нейните подземия е съоръжена костница, в която се съхраняват костите на близо 9000 руски и български воини, загинали в България през Освободителната война.

История 
Средствата за изграждането на храма са набрани чрез дарения, събрани предимно в Русия, но също и в България. Инициативата за неговото построяване е на граф Николай Игнатиев и Олга Скобелева, майката на руския герой от войната генерал-майор Михаил Скобелев. Строежът започва през 1885 г. и завършва през 1902 г. под ръководството на руски архитекти.

Храмът е открит тържествено на 27 септември 1902 г. в присъствието на генерали от руската армия и много почетни гости.

Първоначално манастирът е руска собственост, но през 1934 г. е предоставен от съветското правителство на България за вечни времена. През 1970 г. храм-паметникът е обявен за исторически паметник на културата.

Литература 
 Ганчев, Хр. Архитектурата на Храм-паметник „Рождество Христово“ край град Шипка, юбилеен сборник “100 години Храм-паметник „Рождество Христово“ край град Шипка“, Българо-Руски иинформационен пул и Форум „България-Русия“, 2002 г., с.63 – 74
 Ганчев, Хр. “100 години Храм-паметник „Рождество Христово“ в град Шипка“, в-к „Арх и Арт борса“, 3 – 10 април 2002 г.
 Ганчев Хр., Дойчинов Гр., Стоянова Ив. „България 1900 – европейски влияния в българското градоустройство, архитектура, паркове и градини 1878 – 1918“, АИ „Арх и Арт“, С. 2002, обем 266 страници

Бележки

Външни препратки 
 Шипченски манастир – в pravoslavieto.com
 Шипченски манастир – в visitbulgaria.net
 „Реч Произнесена от Старо-Загорский Митрополит Методий Во време освещание Храма-Паметник при с. Шипка на 15 Септемврий 1902 г.“

Манастири в Старозагорската епархия
Култура в Шипка
100 национални туристически обекта
Основани в България през 1902 година